tartuNLP/wikipedia-smugri-20251201 huggingface dataset:
Heikki Juusela

Heikki Juusela (15. helmikuuta 1936 Kuopio – 11. helmikuuta 2007 Jyväskylä) oli suomalainen päätoimittaja.
Juusela valmistui Helsingin yliopistosta valtiotieteen maisteriksi vuonna 1960 ja tuli samoihin aikoihin valituksi Keski-Suomen liiton toiminnanjohtajaksi. Hän toimi maakuntaliitossa 1970-luvun alkupuolelle saakka ja siirtyi sitten "Keskisuomalaisen" päätoimittajaksi, jona hän toimi vuosina 1973–1975. Juusela jäi sairauden takia eläkkeelle jo alle 40-vuotiaana. Häntä seurasi päätoimittajana Erkki Laatikainen.
Juuselan isä oli häntä ennen "Keskisuomalaisen" päätoimittajana toiminut Martti Emanuel Juusela.
Ellon (Calvados)

Ellon on kunta Luoteis-Ranskassa Calvadosin departementissa Normandian alueella. Se sijaitsee Aurejoen varrella, noin seitsemän kilometriä Bayeux'n kaupungista etelään.
Nähtävyyksiä.
Saint-Pierren kirkko on rakennettu 1100-luvun lopulla, ja se on omistettu Rooman ensimmäiselle piispalle. Kirkkoa uudistettiin laajasti 1800-luvulla uusgoottilaiseen tyyliin. Hyvin säilynyt kellotorni on 1300-luvulta, ja se on suojeltu. Kirkon pohjoisessa poikkilaivassa on säilynyt puinen ehtoollisalue 1500-luvun alkupuolelta. Tähän syvennykseen sijoitettiin pyhitetyt ehtoolliset.
Historia.
Toisen maailmansodan aikana 6. kesäkuuta 1944 tehdyn Normandian maihinnousun jälkeen liittoutuneiden lentokentän rakennusryhmä saapui Elloniin 29. kesäkuuta 1944 aloittamaan B12-lentokentän rakentamisen. Työt aloitettiin 30. kesäkuuta 1944, ja tavoitteena oli rakentaa 1 700 metriä pitkä kiitotie. Lentokenttä oli toimintavalmis 18. heinäkuuta 1944. Kentälle asettui RAF:n 122. Bombay-laivue kalustonaan Mustang-hävittäjät. Kenttä oli laivueen tukikohta elokuun 1944 loppuun asti. Kentän muistomerkki pystytettiin 12. heinäkuuta 2009.
EventWorks

EventWorks Oy on suomalainen tapahtumatuotantoyritys, joka tuottaa musiikki‑ ja kulttuuritapahtumia. Yritys järjestää Satama Open Air -festivaalin Kemissä, Santa Open Air -festivaalin Rovaniemellä ja Twin City Festival -tapahtuman Torniossa. EventWorks tarjoaa ääni‑, valo‑, ja kuvatekniikan palveluita.
Toiminta alkoi vuonna 1988, kun yrittäjä Markku Köngäs järjesti pienen diskon lastenjuhliin nimellä Discobeige. Nykyinen nimi EventWorks otettiin käyttöön vuonna 2005, kun toiminta laajeni tapahtumatuotantoon.
Amani Al-mehsen

Amani Al-mehsen (s. 1995 Kuopio) on suomalainen toimittaja, kolumnisti, kirjailija ja yhteiskunnallinen vaikuttaja. Hän seurasi vuodenvaihteessa 2024–2025 Fatim Diarraa Naisasialiitto Unionin puheenjohtajana.
Al-mehsen syntyi Suomessa Irakista paenneeseen perheeseen. Hänen vanhempansa työskentelivät opettajina. Isä palasi Irakiin Al-mehsenin ollessa ala-asteella ja äiti jäi yksinhuoltajaksi. Al-mehsen on opiskellut politiikan tutkimusta ja viestintää Jyväskylän yliopistossa. Al-mehsenin ensimmäinen romaani on "Hayati, rakkaani" (Otava, 2025).
Al-mehsen on kirjoittanut muun muassa kolumneja Ylelle ja artikkeleita "The Ulkopolitist" -julkaisuun. Hän on toiminut antirasismin asiantuntijana Suomen Pakolaisavussa.
Saara Nurmo

Saara Nurmo (s. maaliskuu 1990) on suomalainen podcastintekijä.
Nurmo valmistui kulttuurituottajaksi Jyväskylän Humanistisesta ammattikorkeakoulusta vuonna 2018. Hän on kotoisin Lopen Läyliäisistä, mutta muutti vuoden 2020 alussa Lontooseen. Nurmo alkoi huhtikuussa 2020 tehdä tosirikosaiheista podcastia "Murha joka tapahtui", jossa hän on usein käsitellyt lähisuhdeväkivaltaa, rasismia, homo- ja transfobiaa sekä muita yhteiskunnallisia aiheita.
Nurmo julkaisi vuonna 2023 Atena Kustannuksen kautta teoksen "Vaitonaiset – Kirja suomalaisesta lähisuhdeväkivallasta".
Iin kotiseutumuseo

Iin kotiseutumuseo on paikallismuseo, joka sijaitsee Iin kirkon vieressä Iin kunnan Wanhassa Haminassa. Se on kunnan omistama ja ylläpitämä. Sen tarkoitus on tallentaa ja esitellä paikallishistoriaa.
Iin kotiseutumuseossa on useita näyttelykokonaisuuksia, joissa esitellään muun muassa paikallista maatalous- ja käsityöläisesineistöä. Museo on kesäisin auki säännöllisten aukioloaikojen mukaisesti. Siellä järjestetään sopimusten pohjalta opastettuja kierroksia myös muulloin.
Arvo Lehtonen

Arvo Akseli Lehtonen (29. maaliskuuta 1906 Kalanti – 1. lokakuuta 1979) oli suomalainen keskimatkojen juoksija, jonka huippuvuodet olivat 1920-luvun lopulta 1930-luvun lopulle. Ammatiltaan hän oli asusteliikeen omistaja elämänsä eri vaiheissa Uudessakaupungissa, Sortavalassa ja Porissa.
Urheilu-ura keskimatkojen juoksijana.
Arvo Lehtonen kilpaili ensimmäisen kerran SM-tason kisoissa vuoden 1928 SM-viesteissä Turun Urheiluliiton (TuUL) 4 x 400 m:n joukkueessa; SM-mitalia ei vielä silloin tullut. Seuraavan vuoden SM-kisoissa hän otti 800 metrillä SM-pronssia edellään Harri Larva ja Leo Helgas. Samoissa SM-kisoissa hän sijoittui vielä 1 500 metrillä neljänneksi. Hän edusti saavutustensa perusteella Suomea 800 metrillä Suomi–Ruotsi-maaottelussa sijoittuen kolmanneksi voittaen suomalaisen Helgaksen. Saman vuoden SM-viesteissä hän oli TuUL:n 4 x 800 m:n ja 4 x 1 500 m:n nelikossa voittamassa Suomen mestaruutta. Kausi 1930 ei ollut yhtä onnistunut kuin edellinen, sillä hän joutui tyytymään 7. sijaan 800 metrin SM-loppukilpailussa, ja TuUL:n viestijoukkueissa SM-kulta tuli 4 x 800 m:llä ja SM-pronssia 4 x 1 500 m:llä.
Seuraavana vuonna Uudenkaupungin Urheilijoiden väreihin siirryttyään hän saavutti vielä toisen SM-mitalin hävittyään niukasti SM-kullan Paavo Michelssonilla. Seuraavina vuosina eli 1932, 1933 ja 1935 hän oli 800 metrin loppukilpailussa kaikilla kerroilla 6.
Urheilun järjestötoiminnassa ja asusteliikkeiden yrittäjänä.
Aktiiviuran jälkeen Arvo Lehtonen toimi urheilun järjestötoiminnassa 1940- ja 50-luvuilla mm. SUL:n liittojohtokunnassa ja SVUL:n Satakunnan piirin puheenjohtajana. Hänelle myönnettiin vuonna 1966 Suomen urheilun hopeinen ansioristi urheilun hyväksi tehdystä työstä.
Arvo Lehtonen aloitti toimintansa yritysmaailmassa 17-vuotiaana. Vuonna 1930 hän perusti oman asuste- ja urheiluliikkeen Uuteenkaupunkiin. Vuonna 1937 hän siirtyi Sortavalaan perustaen sinne asusteliikkeen. Jatkosodan päättyessä kesän lopulla 1944 tuli jälleen muutto, jolloin hän perusti asusteliikkeen Poriin. Hän oli samaan aikaan tekstillikauppiaiden valtakunnallisessa järjestötoiminnassa eli Tekstiilikauppiaiden liiton hallituksen jäsenenä.
Krunderup

Krunderup on taajama Holstebron kunnassa Tanskassa. Taajamassa oli 422 asukasta vuoden 2025 alussa.
Mogenstrup (Holstebro)

Mogenstrup on taajama Holstebron kunnassa Tanskassa. Taajamassa oli 213 asukasta vuoden 2025 alussa.
Poliisin erityisyksikkö

Poliisin erityisyksikkö eli taktinen yksikkö on erityiskoulutettu ja -varustettu poliisiyksikkö tai puolisotilaallinen ryhmä, viranomaisten erikoisjoukko, jonka tehtävä on vastata erityisen vaarallisiin tilanteisiin, kuten ampumisiin, terrori-iskuihin, panttivankitilanteisiin ja piirityksiin. Tälläinen ryhmä lähetetään pysäyttämään meneillään oleva väkivaltatilanne tai pidättämään vaarallinen rikollinen.
Yleistä.
Poliisin taktisia erikoisyksiköitä alettiin perustamaan Yhdysvalloissa 1960-luvulla lähinnä väkivaltaisten mellakoiden takia ja Euroopassa 1970-luvulla terrorismin, kuten Münchenin olympialaisten verilöylyn takia. Tarvittiin poliisiysiköitä, jotka kykenevät menemään vaarallisimpiin tilanteisiin. Yhdysvalloissa tälläisistä erikoisryhmistä käytetään yleisesti nimitystä SWAT. Nykyään suurimmassa osassa maailman maista on jonkinlainen kansallinen valmiusyksikkö tai useita. Yhdysvalloissa suurimmalla osalla isompien kaupunkien poliisilaitoksista on oma yksikkönsä, ja monilla muilla viranomaisilla myös omansa.
Lainvalvontaviranomaisten erikoisyksiköiden tyypit ja nimitykset vaihtelevat suuresti. Yksikkö voivat olla osa poliisia, sotilaspoliisia, santarmia tai muuta viranomaista, tai toimia itsenäisesti. Useissa maissa eri viranomaisilla on omat erityisyksiköt, vaikka tehtävätyypit olisivatkin lähes samat. Erikoisyksiköt ovat hyvin varustettuja ja raskaasti aseistettuja, ja ne muistuttavat paljon sotilasjoukkoja, joten rajanveto armeijan ja poliisin välillä voi olla vaikeaa. Monet yksiköt ovatkin monelta osin puolisotilaallisia; sotilastason varustus, koulutus ja vaaralliset tehtävät, mutta poliisin hallinto ja siiviilitoimijoita vastaan taistelu. Monesti yksikkö on nimetty varta vasten terrorisminvastaiseksi.
Erikoisyksiköihin valitaan hyvät fyysiset ja henkiset edellytykset omaavia henkilöitä. Erikoiskoulutus on keskiössä: se on tavallista poliisikoulutusta vaativampi ja keskittyy vaarallisten tilanteiden hallintaan. Yksikön jäsenet voivat saada roolin ja koulutuksen johonkin tehtävään, kuten tarkka-ampujaksi. Joukon aseistus on yleensä hyvä ja tarkasti valittu. Liikkumiseen käytetään esimerkiksi panssaroituja ajoneuvoja ja helikoptereita.
Suomessa.
Suomen poliisin pääasiallinen erikoisjoukko on Helsingin poliisilaitoksen alaisuudessa toimiva valmiusyksikkö Karhu, joka voidaan hälyttää mihin tahansa Suomessa. Jokaisella poliisilaitoksella on lisäksi oma Vaativien tilanteiden yksikkö (Vati), joka koostuu erityiskoulutuksen saaneista poliiseista.
Nørre Felding

Nørre Felding on taajama Holstebron kunnassa Tanskassa. Taajamassa oli 731 asukasta vuoden 2025 alussa.
Ryde

Ryde on taajama Holstebron kunnassa Tanskassa. Taajamassa oli 212 asukasta vuoden 2025 alussa.
Sevel (Holstebro)

Sevel on taajama Holstebron kunnassa Tanskassa. Taajamassa oli 512 asukasta vuoden 2025 alussa.
Skave

Skave on taajama Holstebron kunnassa Tanskassa. Taajamassa oli 508 asukasta vuoden 2025 alussa.
Staby

Staby on entinen taajama Holstebron kunnassa Tanskassa. Taajamassa oli 202 asukasta vuoden 2019 alussa.
Sønder Nissum

Sønder Nissum on entinen taajama Holstebron kunnassa Tanskassa. Taajamassa oli 200 asukasta vuoden 2024 alussa.
Thorsminde

Thorsminde on taajama Holstebron kunnassa Tanskassa. Taajamassa oli 280 asukasta vuoden 2025 alussa.
Tvis

Tvis on taajama Holstebron kunnassa Tanskassa. Taajamassa oli 1 378 asukasta vuoden 2025 alussa.
Juulia Raivio

Juulia Raivio (s. 1992) on suomalainen podcast-juontaja.
Raivio on koulutukseltaan kielten opettaja. Hän osallistui "Suurimman pudottajan" kolmannelle tuotantokaudelle, jätti sen jälkeen työnsä opettajana ja ryhtyi elättämään itsensä podcast-juontajana. Raivio on käsitellyt "Joku tietää jotain" -podcastissa ulkomaisia rikostapauksia. Hän on esitellyt podcastissa usein tapauksia maista, joita suomalaisessa uutisoinnissa käsitellään vähän. Hän on välttänyt suomalaisissa podcasteissa paljon käsiteltyjä aiheita.
Tilda Laaksonen

Tilda Laaksonen (s. 1994) on suomalainen podcast-juontaja.
Laaksonen perusti vuonna 2018 "Jäljillä"-podcastin, josta tuli Suomen kuunnelluin ja pitkäikäisin tosirikosaiheinen podcast. Lokakuuhun 2024 mennessä podcastin jaksoja oli yhteensä kuunneltu yli 30 miljoonaa kertaa. "Jäljillä"-podcastin käsittelemät rikostapaukset ovat olleet suurimmilta osin ulkomaisia. Laaksonen on julkaissut myös podcastinsa mukaan nimettyjä rikosaiheisia kirjoja, joita on kustantanut Otava.
Juaye-Mondaye

Juaye-Mondaye on kunta Luoteis-Ranskassa Calvadosin departementissa Normandian alueella. Se sijaitsee Aurejoen varrella, noin yhdeksän kilometriä Bayeux'n kaupungista etelään.
Juayen kylässä sijaitsevan Saint-Vigorin kirkon juuret ovat vanhat. Kirkon kuori on peräisin 1000- tai 1100-luvulta. Kirkon keskilaiva ja kellotorni ovat rakennettu sata vuotta myöhemmin. Kirkko hylättiin vuonna 1857, kun Juayen ja Mondayen kunnat määrättiin yhdistymään. Juayen asukkaat eivät kuitenkaan koskaan suostuneet myymään sitä.
Mondayen luostari.
1200-luvun alussa Normandiassa sijaitsi monta premonstratensilaisluostaria. Mondayen luostarin perusti vuonna 1202 Luzernin luostari. Sairaalaperinne kehittyi nopeasti, samoin kuin luostaria ympäröivien seurakuntien jumalanpalvelukset. Mondayen luostari kärsi 1500-luvulla Normandiassa raivonneista uskonsodista sekä kuninkaan väärinkäytöksistä, joka nimitti apotteja, jotka eivät asuneet yhteisössä, mutta saivat etuuksia. 1700-luvulla Mondayen luostari koki kukoistuksen aikaa. Tuolloin tehtiin uudisrakennuksia ja luostarikirkon peruskivi muurattiin vuonna 1706. Ranskan vallankumouksen aikana 1700-luvun lopulla yhteisö hajaantui, mutta vuonna 1859 Belgiassa olevasta Grimbergenin luostarista kotoisin olevat premonstratensilaiset palasivat Mondayen luostariin. Kolmannen tasavallan aikana munkit ajettiin maanpakoon Belgiaan, mutta he palasivat vuonna 1921. Mondayen luostari oli ensimmäinen luostari Ranskassa, jonka liittoutuneiden joukot vapauttivat vuonna 1944. Tällä hetkellä Mondayen luostarissa asuu 40 munkkia.
Jan Wagner

Jan Wagner (s. 18. lokakuuta 1971 Hampuri) on saksalainen runoilija, kääntäjä ja kirjallisuuskriitikko. Wagner opiskeli englantilaista filologiaa Hampurissa, Dublinissa ja Berliinissä ja julkaisi esikoisteoksensa "Probebohrung im Himmel" vuonna 2001. Hänen runonsa ammentavat usein aiheita nykyarjesta ja niitä on käännetty noin kolmellekymmenelle kielelle. Wagner on saanut useita palkintoja, merkittävimpänä Georg Büchnerin palkinto vuonna 2017.
Kimi ni Todoke

Kimi ni Todoke () on japanilainen mangasarja, jonka on kirjoittanut ja kuvittanut Karuho Shiina. Sarjaa julkaistiin Shūeishan Bessatsu Margaretissa vuosina 2005–2017, ja se kerättiin 30 tankōbon-niteeseen. Tarina seuraa Sawako Kuronumaa, lukiolaista, joka on ymmärretty väärin aavemaisesta ulkonäöstään, kun hän navigoi ystävyyssuhteissa ja rakkaudessa ystävällisen luokkatoverinsa Shōta Kazehayan avulla. Production I.G:n tekemä anime-sovitus televisioon esitettiin Japanissa lokakuusta 2009 maaliskuuhun 2010. Live-action-elokuvasovitus "Kimi ni Todoke" julkaistiin vuonna 2010. Elokuvasovituksen pääosissa olivat Mikako Tabe ja Haruma Miura. 
Sarjaa painettiin yli 33 miljoonaa kappaletta, mikä tekee siitä yhden myydyimmistä mangaista. Vuonna 2008 se voitti Best Shōjo Manga-palkinnon 32. vuosittaisessa Kodansha Manga Award-palkinnossa. 
Tarina.
Tarina sijoittuu Hokkaidōlle. 15-vuotias lukion fuksi Sawako Kuronuma, jota hänen luokkatoverinsa tunnetaan Sadakona samankaltaisuudestaan Sormuksen hahmoon, on aina pelätty ja väärinymmärretty hänen ulkonäöstään. Koulun ympärillä leviävät huhut kertovat, että hän voi nähdä aaveita ja kirota ihmisiä. Huolimatta pahaenteisestä ulkonäöstään hän on kuitenkin todella suloinen ja vaatimaton tyttö, joka haluaa vain olla avuksi. Häntä on karkotettu niin kauan, että ajatus ystävystymisestä on tullut hänelle vieraaksi. Kun suosittu poika, Kazehaya, alkaa puhua hänen kanssaan, kaikki muuttuu. Hän löytää itsensä uudesta maailmasta, saa uusia ystäviä ja juttelee eri ihmisten kanssa, eikä hän voi tarpeeksi kiittää Kazehayaa näiden mahdollisuuksien antamisesta.
Mary Costa

Mary Costa (s. 5. huhtikuuta 1930 Knoxville, Tennessee) on yhdysvaltalainen oopperalaulaja ja ääninäyttelijä. Hän on äänityypiltään lyyrinen sopraano.
Costa muutti 14-vuotiaana vanhempiensa kanssa Hollywoodiin. Hän teki esiintymisiä radiossa ja näyttämöllä oopperalaulajaksi opiskelunsa aikana. Hän esiintyi elokuvan "Prinsessa Ruusunen" (1959) nimihahmon ääninäyttelijänä. Costa meni naimisiin ohjaaja Frank Tashlinin kanssa. Hän lauloi John F. Kennedyn muistotapahtumassa Los Angelesissa vuonna 1963 ja esiintyi elokuvassa "The Great Waltz" vuonna 1972. Costa teki myös esiintymisiä Bing Crosbyn, Frank Sinatran ja Jack Bennyn kanssa.
Costa esiintyi oopperalaulajana Knoxvillen oopperassa, Metropolitan-oopperassa, San Franciscon oopperassa, Royal Opera Housessa ja Bolšoi-teatterissa. Hänen ohjelmistoonsa kuuluivat muiden muassa nimirooli Jules Massenetin oopperassa "Manon" ja Violettan rooli Giuseppe Verdin oopperassa "La traviata". 
Costa sai Disney Legends -tunnustuksen vuonna 1999 ja National Medal of Artsin tammikuussa 2021. Hän on työskennellyt motivaatiopuhujana ja Childhelpin lähettiläänä.
Josef Winkler

Josef Winkler (s. 3. maaliskuuta 1953 Kamering) on itävaltalainen kirjailija. Hänen uransa alkoi vuosina 1979–1982 ilmestyneellä omaelämäkerrallisella romaanitrilogialla "Das wilde Kärnten", joka kertoo varttumisesta uskonnollisen suvaitsemattomuuden leimaamalla maaseudulla ja käsittelee myös muun muassa seksuaalista hyväksikäyttöä. Winklerin myöhemmässäkin tuotannossa ovat usein läsnä tabumaiset aiheet, kuten kuolema, uskonto ja homoseksuaalisuus. Hänen kirjallinen esikuvansa on Jean Genet. Vuonna 2008 Winklerille myönnettiin Georg Büchnerin palkinto.
Jürgen Becker (runoilija)

Jürgen Becker (10. heinäkuuta 1932 Köln – 7. marraskuuta 2024 Köln) oli saksalainen runoilija, jonka esikoisteos "Felder" ilmestyi vuonna 1964. Hänen alkuaikojensa tuotanto oli kokeellista ja pyrki rikkomaan runouden perinteisiä rajoja. Becker kirjoitti myös romaaneja ja työskenteli Saksan yleisradion kuunnelmaosaston päällikkönä. Hänelle myönnettiin Georg Büchnerin palkinto vuonna 2014.
Jürgen Becker

Jürgen Becker voi tarkoittaa seuraavia saksalaisia henkilöitä:
Estibaliz Carranza

Estibaliz Carranza (s. 1978 México) on espanjalais-meksikolainen rikollinen, joka murhasi Itävallassa entisen miehensä ja myöhemmin miesystävänsä.
Carranza vietti lapsuutensa Meksikossa ja Espanjassa. Hän opiskeli taloutta. Tämän jälkeen hän muutti Baijeriin ja sitten Wieniin, jossa hän pyöritti jäätelöbaaria. Carranza tutustui Saksassa Holger Holziin, jonka kanssa hän sitten eli avioliitossa Itävallassa. Pariskunnan avioliitto päättyi eroon, mutta Holz ei suostunut poistumaan yhteisestä kodista. Carranza ampui Holzia vuonna 2008 päähän tämän istuessa tietokoneen äärellä, paloitteli ruumiin moottorisahalla ja kätki jäänteet jäätelöbaarin kellariin. Vuonna 2010 Carranza ampui miesystävänsä Manfred Hinterbergerin, koska olisi halunnut puhua tälle oletetusta sivusuhteesta, mutta mies oli sammunut. Carranza tuli vuonna 2011 raskaaksi kolmannelle miehelle. Tuona vuonna huoltotyöntekijät kuitenkin löysivät uhrien jäänteet jäätelöbaarin kellarista. Carranza pakeni taksilla Udineen Italiaan, jossa hänet pidätettiin katumuusikon kotoa. Vangittuna ollessaan hän meni naimisiin lapsensa isän kanssa.
Carranza tuomittiin vuonna 2012 elinkautiseen vankeusrangaistukseen. Hän tunnusti syyllisyytensä. Puolustuksen mukaan miesten Carranzaan kohdistama huono kohtelu olisi pitänyt huomioida. Carranza väitti Holger Holzin olleen väkivaltainen ja laiska. Carranzalla todettiin persoonallisuushäiriö ja muita psyykkisiä poikkeavuuksia. Psykiatri arvioi uusimisriskin keskimääräistä korkeammaksi. Carranza istui tuomiotaan ensin Schwarzenaun naisvankilassa. Myöhemmin hänet siirrettiin vaarallisuuden perusteella psykiatriseen Astenin miesvankilaan.
Kustantamo edition a julkaisi Carranzan Martina Preweinin kanssa kirjoittaman teoksen "Meine zwei Leben: Die wahre Geschichte der Eislady", josta Carranza suostui olemaan vastaanottamatta tuloja. Carranza erosi miehestään vuonna 2020.
Kongon demokraattisen tasavallan kansalliskokous

Kongon demokraattisen tasavallan kansalliskokous () on Kongon demokraattisen tasavallan kaksikamarisen parlamentin alahuone, joka luotiin vuoden 2006 perustuslain myötä. Sen 500 jäsentä valitaan vaaleilla viiden vuoden välein. Ensimmäisissä, vuonna 2006 järjestetyissä vaaleissa kansalliskokoukseen sai edustajia lähes 70 puoluetta. Myöhemminkin kansalliskokousta on leimannut puolueiden suuri kirjo, ja ne ovat muodostaneet keskenään liittoumia, yleensä presidentin ja oppositiojohtajan ympärille.
Vaalitapa.
Kansalliskokouksen edustajista 439 valitaan suhteellisella vaalilla usean edustajan vaalipiireistä ja 61 enemmistövaalilla (pluraliteettiperiaate) yhden edustajan vaalipiireistä. Kansallinen äänikynnys on yksi prosentti. Äänioikeusikäraja on 18 vuotta ja vaalikelpoisuuteen vaaditaan 25 vuoden ikä. Äänestyspakkoa ei ole.
Vaalit 2023.
Viimeisimmissä vaaleissa joulukuussa 2023 eniten paikkoja (69) sai presidentti Félix Tshisekedin puolue UDPS ("Union pour la démocratie et le progrès social"). Yhdessä liittolaispuolueidensa kanssa se sai 450 paikkaa. Samaan aikaan pidetyissä presidentinvaaleissa Tshisekedi valittiin jatkokaudelle 73 prosentin ääniosuudella. Vaaleja ei voitu järjestää kaikilla Kongon alueilla Kivun konfliktin vuoksi, joten 23 paikkaa jäi täyttämättä.
Työskentely.
Kansalliskokouksen säännöllisiä täysistuntoja järjestetään maaliskuusta heinäkuuhun ja syyskuusta joulukuuhun. Pysyviä valiokuntia on seitsemän.
Kansalliskokous säätää lakeja yhdessä senaatin kanssa. Mikäli ne eivät pääse sopuun lakiehdotuksesta, muodostetaan yhteinen komissio, joka pyrkii luomaan kompromissin. Sen epäonnistuessa lopullinen päätösvalta on kansalliskokouksella.
Kongon demokraattisen tasavallan hallituksen on nautittava kansalliskokouksen luottamusta.
Kongon parlamentilla on rajallinen valta päättää maan budjetista. Se voi tehdä muutoksia hallituksen esitykseen, mutta ali- tai ylijäämän on pysyttävä samana.
Aurseulles

Aurseulles on kunta Luoteis-Ranskassa Calvadosin departementissa Normandian alueella. Se sijaitsee Seulles- ja Aurejokien varrella, noin 39 kilometriä Viren kaupungista koilliseen.
Aurseullesin kunta muodostettiin 1. tammikuuta 2017, jolloin neljä kuntaa, Anctoville, Longraye, Saint-Germain-d'Ectot ja Torteval-Quesnay, yhdistyivät. Uuden kunnan nimi tulee kahden sen läpi virtaavan joen nimistä: Aure pohjoisessa ja Seulles etelässä.
Tortevalin kylässä on romaaninen Neitsyt Marian taivaaseenastumisen kirkko, joka on rakennettu 1200- ja 1300-lukujen välillä. Kirkko sijaitsee välittömästi 1400-luvulta peräisin olevan paronikunnan vieressä. Sen torneilla varustettu porttirakennus on listattu historiallisten muistomerkkien luetteloon.
Kronografi

Kronografi on kello tai kellon toiminto, jossa on perinteisen ajannäytön lisäksi erillinen ajanottomekanismi. Kronografi mahdollistaa tietyn ajan mittaamisen ja on siksi erityisen käytännöllinen urheilussa, työelämässä ja arjen ajanottoa vaativissa tilanteissa.
Historia.
Kronografin historia ulottuu 1800-luvulle. Termi tulee kreikan sanoista "chronos" (aika) ja "graphein" (kirjoittaa). Ensimmäiset kronografit olivat laitteita, joissa mustekynä piirsi viivan ajan kulumisen osoittamiseksi. Alkuperäiset kannettavat kronografit olivat taskukelloja, jotka toimivat lähinnä sekuntikelloina, eikä niissä ollut varsinaista kellonaikanäyttöä. Vuosikymmenten kehityksen myötä kronografeihin lisättiin yhä monipuolisempia ominaisuuksia, kuten tarkemmat väliaikojen mittaukset ja useamman aikayksikön näyttö.
Käyttö ja variaatiot.
Kronografi on tärkeä työkalu erityisesti moottoriurheilussa, ilmailussa, teknisissä mittauksissa sekä urheilusuoritusten ja muiden aikaväleihin perustuvien tapahtumien seuraamisessa. Monissa kronografeissa on myös takymetri-asteikko esimerkiksi nopeuden mittaamiseen tunnetulla matkalla. Edistyneimmät kronografimallit tarjoavat erikoistoimintoja, kuten flyback (pikalähtö) ja rattrapante (split-sekunti), joilla voidaan mitata useita samaan aikaan käynnissä olevia tapahtumia tai mitata nopeasti peräkkäisiä aikoja.
Villers-Bocage (Calvados)

Villers-Bocage on kunta Luoteis-Ranskassa Calvadosin departementissa Normandian alueella. Se sijaitsee noin 34 kilometriä Viren kaupungista koilliseen.
Historia.
Kaupunki ja sen ympäristö on ollut tärkeässä asemassa jo keskiajalta lähtien. Satavuotisen sodan aikana Englannin kuningas Henrik V valloitti kaupungin vuonna 1418, ja valta pysyi englantilaisilla vuonna 1450 käytyyn Formignyn taisteluun saakka.
Nykyinen linna Château de Villers on rakennettu vuonna 1637. Linnalla on ollut useita omistajasukuja vuosisatojen aikana. Linna sai osuman 20. heinäkuuta 1944, jolloin kranaatinsirpaleet sen eteläjulkisivun ja tappoivat kolme ihmistä. Iskut ovat edelleen näkyvissä. Nykyään linna tarjoaa juhlapalveluita.
Toisen maailmansodan aikana saksalaiset valloittivat kaupungin 1. heinäkuuta 1940. Kaupungin takaisinvaltaus alkoi 6. kesäkuuta 1944 tehdyn Normandian maihinnousun jälkeen. Aamulla 13. kesäkuuta 1944 brittiläinen 7. panssaridivisioona saapui Villers-Bocageen. Kun he lähtivät jatkamaan etenemistä kohti Caenin kaupunkia, niin he saivat vastaansa saksalaisen panssarivaunujohtajan Michael Wittmannin, joka yhden panssarivaunun avulla tuhosi koko brittikolonnan Villers-Bocagen taistelussa. Tämän jälkeen Villers-Bocagea pommitettiin voimakkaasti. Kesäkuun 29. ja 30. päivänä 250 lentokonetta pudotti kaupunkiin 1 350 tonnia pommeja. Pommitukset jatkuivat 13., 14. ja 20. heinäkuuta. Villers-Bocage tuhoutui 90-prosenttisesti. Saksalaiset lähtivät 4. elokuuta 1944.
Villers-Bocage

Villers-Bocage voi tarkoittaa seuraavia:
Band of Brothers (albumi)

Band of Brothers on suomalaisen metalliyhtye Warmenin seitsemäs studioalbumi. Albumi julkaistiin 15. elokuuta 2025 ja sen julkaisusta vastaa Reaper Entertainment. Albumi on yhtyeen mukaan tähänastisen uransa voimakkain ja yhtenäisin, ja sillä yhdistellään brutaalia raskautta, tarttuvia melodioita ja elokuvallista tunnelmaa. Kansitaiteen on luonut jälleen Aleh Zieliankievic, joka työskenteli myös edellisen "Here for None" -albumin parissa. Albumi äänitettiin useissa paikoissa ympäri Suomea ja viimeisteltiin Finnvox-studioissa Mikko Karmilan (miksaus) ja Mika Jussilan (masterointi) toimesta.
Albumin kappaleesta "Nine Lives" on kuvattu myös musiikkivideo.
Yhdystie 1635

Yhdystie 1635 on Askolan Monninkylästä Pukkilan kautta Orimattilaan johtava yhdystie itäisellä Uudellamaalla. Porvoonjoen länsipuolta seurailevan tien pituus on 38 kilometriä. 
Tie alkaa Monninkylästä kantatie 55:n eli Porvoo–Mäntsälä-tien risteyksestä kohti pohjoista, kun taas seututie 151 lähtee samasta risteyksestä länteen kohti Pornaisia. Yhdystien 1635 osoitenimenä on Askolassa "Hiidenkirnujentie", Pukkilassa "Porvoontie, Keskustie" ja "Orimattilantie" sekä Orimattilassa "Pukkilantie". Tie päättyy Orimattilan keskustan lounaispuolella Tönnössä seututielle 164.
Tie kulkee Askolassa muun muassa Puhar-Onkimaan ja Korttian kylien läpi. Korttian eteläpuolella tien varrella ovat Askolan hiidenkirnut. Pukkilassa tie kulkee muun muassa Syvänojan kylän, Pukkilan kirkonkylän ja Savijoen läpi. Orimattilassa tienvarren kyliä ovat Kurunkulma, Hakkala, Vähä Mallusjoki, Terriniemi ja Menna.
Tien Askolasta Pukkilaan johtavalle osuudelle tehtiin vuonna 2016 ja siitä pohjoiseen vuonna 2017 perusteellinen uusi päällystys pohjatöineen, ja tien pinta on pysynyt vuosia erinomaisena huolimatta siitä, että tiellä ajaa noin 3 000 ajoneuvoa vuorokaudessa. Tielle tehtiin niin sanottu vaahtobitumistabilointi, jossa tien vanha päällyste murskattiin paikan päällä ja lisättiin joukkoon hieman uutta kiviainesta pohjaa vahvistamaan. Tämän päälle tuli sitten uusi asfalttipinta.
Frans August Nordfors

Frans August Nordfors (1. elokuuta 1865 Nurmijärvi – 4. syyskuuta 1942 Helsinki) oli suomalainen kattohuopatehtailija.
Nordfors tuli jo 16-vuotiaana Helsinkiin ja sai paikan "Helsingin Asfaltti Osakeyhtiön" tehtaalta, jossa hän oli työssä sitten kymmenen vuotta yleten apumiehestä työnjohtajaksi. Hän oli sitten työssä aikoinaan Suomen suurimman kattohuopatehtaan Aleks Pelanderin liikkeessä työnjohtajana yli kymmenen vuotta sekä Oulussa Gust. Hägg &amp; Kumpp. tehtaassa samanlaisessa tehtävässä. Nordfors perusti 1908 yhdessä johtaja John Nordbergin kanssa "Helsingin Uusi Kattohuopatehdas Oy"-nimisen tehtaan. Tehtaan toiminta lakkasi 1920 Nordbergin kuoltua ja Nordfors aloitti oman liikkeensä Korsossa, ensin omalla nimellään ja sitten vuodesta 1925 perhe-osakeyhtiönä "Oy Kattohuopa- ja Asfaltteerausliike, F. A. Nordfors Ab". Myöhemmin "Kate Oy":n nimellä toimineella yhtiöllä oli katto- ja vuoraushuopa-, kattojen voiteluaine sekä eristysainetehdas Keravalla.
Aidan Hutchinson

Aidan Joseph Bernardii Hutchinson (s. 9. elokuuta 2000 Plymouth, Michigan, Yhdysvallat) on yhdysvaltalainen amerikkalaisen jalkapallon pelaaja. Hänen pelipaikkansa on uloin puolustuksen linjamies. Hutchinson edustaa NFL-joukkue Detroit Lionsia. Ennen NFL-uraansa hän edusti Michiganin yliopiston joukkuetta. Lions varasi hänet ensimmäisellä kierroksella . Kesäkuussa 2022 Hutchinson teki Lionsin kanssa nelivuotisen ja yhteensä 35,71 miljoonan dollarin arvoisen tulokassopimuksen. Heinäkuussa 2025 Lions teki 41 miljoonan dollarin arvoisen päivityksen Hutchinsonin sopimukseen. Kaudella 2023 hänet valittiin Pro Bowl-tähdistöotteluun. Hutchinson on pelannut 39 NFL:n runkosarjan ottelua. Näissä otteluissa hänellä on yhteensä 122 taklausta, 28,5 pelinrakentajan säkitystä, neljä aiheutettua rähmäystä, neljä rähmäyksen palautusta, 65 iskua pelinrakentajaan, kymmenen puolustettua heittoa ja neljä syötönkatkoa. Hutchinson on pelannut kolme NFL:n pudotuspelien ottelua. Näissä otteluissa hänellä on yhteensä kymmenen taklausta, kolme pelinrakentajan säkitystä, kahdeksan iskua pelinrakentajaan ja kaksi puolustettua heittoa. Uran tilastot päivitetty kauden 2024 jälkeen.
Kansainyhteisön kisat 2022

Kansainyhteisön kisat 2022 olivat järjestyksessään 22. Kansainyhteisön kisat. Ne järjestettiin Englannin Birminghamissa 28. heinäkuuta – 8. elokuuta 2022.
Eniten mitaleja voitti Australia 67 kultamitalilla ja yhteensä 179 mitalilla. Kisoihin osallistui 72 joukkuetta, joista mitaleille pääsi 43.
Urheilulajit.
Kisoissa kilpailtiin seuraavissa urheilulajeissa:
Terbutylatsiini

Terbutylatsiini (C9H16N5Cl) on triatsiinijohdannaisiin kuuluva aromaattinen ja heterosyklinen orgaaninen yhdiste. Yhdistettä käytetään maataloudessa rikkaruohomyrkkynä.
Ominaisuudet, valmistus ja käyttö.
Huoneenlämpötilassa terbutylatsiini on väritöntä kiteistä ainetta. Yhdiste liukenee vain vähäisessä määrin veteen ja paremmin muun muassa etanoliin ja asetoniin. Aineen herbisidiset ominaisuudet perustuvat fotosysteemi II:n toiminnan estämiseen, minkä vuoksi fotosynteesille keskeiset elektroninsiirtoketjut häiriintyvät.
Terbutylatsiinin synteesin ensimmäisessä vaiheessa syanuurikloridi reagoi emäksisissä oloissa tert-butyyliamiinin kanssa. Seuraavassa vaiheessa tapahtuu reaktio etyyliamiinin kanssa niin ikään emäksisissä oloissa.
Terbutylatsiinia käytetään rikkaruohomyrkkynä muun muassa vilja-, peruna, palkokasvi- ja hedelmäviljelmillä sekä metsänkasvatuksessa. Aine on hyväksytty käytettäväksi Euroopan unionin alueella. Terbutylatsiinista valmistetaan myös muita maatalouskemikaaleja, esimerkiksi terbutryyniä.
Jonas Deichmann

Jonas Deichmann (s. 15. huhtikuuta 1987 Stuttgart, Saksa) on saksalainen seikkailija, kirjailija, extreme-urheilija ja motivaatiopuhuja. Hän on suorittanut maailman ensimmäisen triathlon-muotoisen maailmanympärimatkan sekä rikkonut useita pitkän matkan pyöräily- ja kestävyysurheilun maailmanennätyksiä. Deichmann on kysytty puhuja erityisesti saksalaisissa yrityksissä ja urheilujoukkueissa.
Varhainen elämä.
Jonas Deichmann syntyi Stuttgartissa, mutta varttui Mustan metsän alueella Grunbachissa ja Pforzheimissa. Hän opiskeli talouspainotteisessa Fritz-Erler-Schulessa Pforzheimissa.
Korkeakouluopintonsa hän suoritti useissa maissa, muun muassa Ruotsissa, Brasiliassa, Singaporessa, Tanskassa ja Intiassa. Hän valmistui vuonna 2012 Jönköpingin kauppakorkeakoulusta kandidaatiksi ja jatkoi Copenhagen Business Schoolissa, josta valmistui maisteriksi vuonna 2014. Valmistumisen jälkeen hän työskenteli Münchenissä ruotsalaisessa ohjelmistoyrityksessä myyntipäällikkönä.
Perhe.
Deichmannin isoisä muutti Saksasta Länsi-Afrikkaan ja asettui Guineaan, missä hän työskenteli käärmeiden pyytäjänä ja purjehti maailman ympäri. Jonas on kertonut isoisänsä olleen hänen suurin seikkailullinen esikuvansa ja vaikuttaneen merkittävästi hänen uravalintaansa.
Ura ja saavutukset.
Deichmann on tunnettu äärimmäisistä kestävyysurheilusuorituksistaan. Hänen tunnetuin saavutuksensa on maailman pisin triathlon, jonka aikana hän ui, pyöräili ja juoksi maailman ympäri yhteensä 430 päivän aikana. Hän on myös pyöräillyt muun muassa Kapkaupungin ja Nordkappin välillä ennätysajassa, sekä Portugalista Vladivostokiin 64 päivässä.
Elokuvat.
"Das Limit bin nur ich" (2022). Dokumenttielokuva maailman ympäri kulkeneesta triathlonista. Elokuvan ensi-ilta oli DOK.fest München-festivaalilla.
Iron Harvest

Iron Harvest on King Artin kehittämä ja Koch Median julkaisema reaaliaikainen strategiapeli. Peli on julkaistu vuonna Windowsille, ja seuraavana vuonna PlayStation 5:lle ja Xbox Series X:lle.
Pelaaminen.
Peli on reaaliaikainen strategiapeli, joka sijoittuu vaihtoehtoiseen historiaan 1920-luvulle dieselpunk-maailmaan. Pelissä on muun muassa mecha-yksiköitä. Maailman on suunnitellut puolalainen taiteilija Jakub Różalski ja sitä on käytetty muun muassa lautapelissä "Scythe".
Peli perustuu tehtäville, joita suoritetaan ryhmissä ja on hyödynnettävä suojia sekä vihollisen hämäyksiä.
Vastaanotto.
Peli sai IGN:n arvostelussa arvosanaksi 8/10. Arvostelussa kehutiin muun muassa hahmosuunnittelua, kekseleitä mechoja, ja varusteita. Arvostelun mukaan taistelu ei ole yhtä syvällistä kuin lajityypin parhaimmissa. Käsikirjoitusta ja tarinankerrontaa kehuttiin.
Peli sai "PC Gamerin" arvostelussa arvosanaksi 82/100.
Vuoden 2022 Kansainyhteisön kisojen mitalitaulukko

Vuoden 2022 Kansainyhteisön kisoissa kilpailtiin kaikkiaan 283 eri kilpailutapahtumassa.
Äijäruoka

Äijäruoka on 2000-luvun ruokatrendi, joka koostuu pääasiassa raskaista, lihaisista ruoista, joiden ajatellaan vetoavan miehiin tai ilmentävän maskuliinisuutta. Myös hampurilaisia, hot dogeja tai grillattuja ribsejä voidaan pitää äijäruokana, vaikka näiden ruokien äijäruokaversiot erottuvat usein tiettyjen ainesosien, kuten viskin, grillikastikkeen, pekonin tai juuston, liioitellulla käytöllä.
Delresto (Echoes)

Delresto (Echoes) on yhdysvaltalaisen rap-artisti Travis Scottin ja yhdysvaltalaisen laulaja Beyoncén kappale Scottin vuoden 2023 studioalbumilta "Utopia". Kappale julkaistiin albumin toisena singlenä 28. heinäkuuta 2023. Kappaleen tuotti Scott ja lisätuottajina toimi Beyoncé, Hit-Boy, Mike Dean ja Allen Ritter, jotka myös kirjoittivat kappaleen James Blaken ja The-Dreamin kanssa.
Grillikylki

Grillikylki on ruokalaji, joka valmistetaan yleensä naudan, vasikan, sian tai lampaan kyljistä leikatuista luullisista lihapaloista. 
Kypsennys vaatii usein pitkän haudutusajan, jotta liha on mureaa.
Anže Žeželj

Anže Žeželj (s. 24. maaliskuuta 2005 Ljubljana, Slovenia) on slovenialainen jääkiekkohyökkääjä, joka edustaa SM-liigajoukkue Saimaan Palloa.
Ura.
Seuraura.
Žeželj on Olimpija Ljubljanan kasvatti. Hän siirtyi 15-vuotiaana Unkariin Fehérvár AV19:n organisaatioon kaudeksi 2020–2021. Žeželj pelasi kautensa pääasiassa monikansallisessa B-nuorten EJHL-juniorisarjassa. Kaudella 2022–2023 hän debytoi miesten peleissä pelattuaan Fehérvár Hockey Academy 19:n joukkueessa monikansallista Erste Ligaa 18 runkosarjaottelua ilman tehopisteitä. Žeželj teki miesten pääsarjadebyyttinsä vain 17-vuotiaana 7. lokakuuta 2022 Ferencvárosi TC:tä vastaan. Hän pelasi myös kaksi Unkarin Cupin ottelua tehden yhden syöttöpisteen.
Kaudella 2023–2024 Žeželj pelasi Erste Ligassa 43 runkosarjaottelua tehopistein 5+14=19. Hän teki ensimmäisen miesten pääsarjamaalinsa 14. marraskuuta 2023 Budapest JAHC:tä vastaan. Unkarin Cupissa Žeželj pelasi kolme ottelua tehopistein 1+1=2. Kaudella 2024–2025 hän pelasi Erste Ligassa 26 runkosarjaottelua tehopistein 14+6=20, joilla Žeželj oli FEHA19:n paras maalintekijä ja neljänneksi paras pistemies. Unkarin Cupissa hän pelasi neljä ottelua tehopistein 4+5=9, joilla Žeželj jakoi joukkueen sisäisen piste- ja maalipörssin voiton Santtu Hakasen kanssa. Hän pelasi myös kaksi Unkarin pääsarjan pudotuspeliottelua tehden kaksi syöttöpistettä. Žeželj vahvisti myös FEHA19:n U20-joukkuetta Itävallan U20-sarjan pudotuspeleissä, joiden piste- ja maalipörssin hän voitti tehtyään 12 ottelussa tehot 15+3=18.
Kaudeksi 2025–2026 Žeželj siirtyi kolmivuotisella sopimuksella SM-liigajoukkue Saimaan Palloon.
Maajoukkueura.
Žeželj edusti Sloveniaa MM-kilpailuissa vuonna 2025. Yhteensä hän on pelannut kymmenen A-maaottelua tehopistein 1+1=2.
Žeželj pelasi myös alle 20-vuotiaiden IB-divisioonan MM-kilpailuissa vuonna 2024, jolloin hän voitti kultaa ja oli nostamassa Sloveniaa seuraavaksi vuodeksi IA-divisioonaan. Žeželj pelasi myös IA-divisioonan MM-kilpailuissa vuonna 2025. Hän pelasi myös alle 18-vuotiaiden IB-divisioonan MM-kilpailuissa vuosina 2022 ja 2023, joista jälkimmäinen turnaus päättyi hopeaan.
Les Monts d’Aunay

Les Monts d'Aunay on kunta Luoteis-Ranskassa Calvadosin departementissa Normandian alueella. Se sijaitsee Odonjoen varrella, noin 33 kilometriä Viren kaupungista koilliseen.
Les Monts d'Aunayn kunta muodostettiin 1. tammikuuta 2017, jolloin seitsemän kuntaa, Aunay-sur-Odon, Bauquay, Campandré-Valcongrain, Danvou-la-Ferrière, Ondefontaine, Le Plessis-Grimoult ja Roucamps, yhdistyivät.
Aunay-sur-Odon.
Toisessa maailmansodassa 6. kesäkuuta 1944 tehdyn Normandian maihinnousun jälkeen liittoutuneet alkoivat pommittaa saksalaisasemia sekä strategisesti tärkeitä kohteita. Kesäkuun 1944 pommitukset tuhosivat Aunay-sur-Odonin kylän 97-prosenttisesti. Se kuitenkin rakennettiin uudelleen ennätysajassa, ja siitä tuli ensimmäinen Ranskassa uudelleenrakennettu kaupunki. Rakennuksissa käytettiin kellertävää Caenin kiveä.
Le Plessis-Grimoult.
Le Plessis-Grimoultin alueella on Calvadosin departementin korkein kohta, 365 metriä korkea Mont Pinçon.
 Liittoutuneet yrittivät valloittaa Caenin kaupungin, mutta he kokivat vahvaa vastarintaa. Heinäkuun lopussa 1944 brittijoukot siirtyivät Caenin länsipuolelle valmistelemaan suurhyökkäystä, operaatio Bluecoatia. Tavoitteena oli vallata Mont Pinçon. Vuoren huippu oli vallattu 6. elokuuta mennessä.
Bayeux'n piispa Richard fitz Samson perusti Plessis-Grimoultin luostarin vuonna 1133. 1100-luvulla rakennettu luostarikirkko ryöstettiin uskonsotien aikana vuonna 1562. Ranskan vallankumouksen aikana 1700-luvun lopulla luostari myytiin ja kirkosta tuli kivilouhos. Loput tuhoutuivat vuonna 1944 Mont Pinçonin valloituksen yhteydessä. Silti jäänteitä on yhä jäljellä, kuten luostarikirkon etelätorni, 1300-luvun goottilainen kapitulisali, 1200-luvun porttirakennus ja linnoitetun puutarhan perustukset. Entinen luostari on ollut historiallisena muistomerkkinä vuodesta 1928.
The Old Guard 2

The Old Guard 2 on vuonna 2025 ensi-iltansa saanut Victoria Mahoneyn ohjaama yhdysvaltalainen supersankarielokuva. Se perustuu Greg Ruckan ja Leandro Fernándezin luomaan samannimiseen sarjakuvaromaanisarjaan ja on jatko-osa vuoden 2020 elokuvalle "The Old Guard". Käsikirjoituksen elokuvaan ovat laatineet Rucka ja Sarah L. Walker.
Pääosissa ovat Charlize Theron, KiKi Layne, Marwan Kenzari, Luca Marinelli, Matthias Schoenaerts, Veronica Ngô ja Chiwetel Ejiofor, jotka uusivat roolinsa ensimmäisestä elokuvasta. Näyttelijäkaartin uusina näyttelijöinä ovat Uma Thurman ja Henry Golding.
"The Old Guard 2" julkaistiin maailmanlaajuisesti Netflix-suoratoistopalvelussa 2. heinäkuuta 2025. Elokuva on saanut pääosin kielteisen vastaanoton kriitikoilta, mutta se on ollut suoratoistomenestys.
Juoni.
Andy ja hänen kuolemattomien sotureidensa ryhmä joutuu jälleen suojelemaan ihmiskuntaa uutta uhkaa vastaan.
Tuotanto.
Esituotanto.
Netflix vahvisti jatko-osan tuotannon nopeasti "The Old Guard" -elokuvan menestyksen jälkeen. Alkuperäisen elokuvan ohjaaja Gina Prince-Bythewood ei voinut palata ohjaajaksi muiden työkiireiden vuoksi, ja hänen tilalleen kiinnitettiin Victoria Mahoney elokuussa 2021. Ensimmäisen elokuvan pääosanäyttelijät palasivat rooleihinsa jatko-osassa. Kesäkuussa 2022 Uma Thurman ja Henry Golding liittyivät elokuvan näyttelijäkaartiin uusina tulokkaina.
Kuvaukset.
Elokuvan kuvaukset alkoivat 13. kesäkuuta 2022. Pääosa kuvauksista toteutettiin Italiassa, jossa kuvauspaikkoina toimivat muun muassa Cinecittàn elokuvastudio Roomassa, Cernobbion ja Riva di Solton kunnat Lombardiassa sekä Triesten kaupunki. Elokuussa 2022 Cinecittàn studiolla sattunut tulipalo aiheutti lyhyen tuotantokatkoksen. Kuvauksia tehtiin myös Isossa-Britanniassa. Varsinaiset kuvaukset päättyivät Roomassa 23. syyskuuta 2022.
Jälkituotanto.
Elokuvan jälkituotanto keskeytyi tilapäisesti Netflixin johdon vaihtumisen seurauksena.
Lisäkuvauksia toteutettiin lähes kahden viikon ajan Kanadan Vancouverissa 7.–18. lokakuuta 2024. Yhtenä kuvauspaikkana toimi muun muassa Pyhän Ruusukkorukouksen katedraali.
Vastaanotto.
"The Old Guard 2" oli ensi-iltaviikollaan Netflixin katsotuin elokuva maailmanlaajuisesti, myös Suomessa.
Elokuva on saanut sekä kriitikoilta että yleisöltä pääosin kielteisiä arvioita. Rotten Tomatoes -sivuston mukaan 27 prosenttia kriitikoista on antanut elokuvalle myönteisen arvosanan. Keräys perustuu 101 arvioon, joista 27 on ’tuoreita’ ja 74 ’mätiä’. Yli tuhannesta käyttäjästä 34 prosenttia on antanut elokuvalle myönteisen arvosanan, ja keskiarvo on 2,5/5. Metacritic-sivuston mukaan 22 arvostelun perusteella elokuva on saanut 44 pistettä sadasta mahdollisesta. Metacriticin 82 käyttäjää on antanut elokuvalle keskiarvon 3,8/10.
Sonja Engelbrechtin katoamistapaus

Sonja Engelbrecht (1976–?) oli saksalainen nainen, joka katosi Münchenistä 11. huhtikuuta 1995. Hänen luitaan löydettiin Kipfenbergin läheisestä tiheästä metsästä 2020-luvulla. Poliisin mukaan katoamiseen ja sittemmin paljastuneeseen kuolemaan liittyy rikos.
Engelbrecht oli kotoisin Münchenin Laimista. Hän oli ystävänsä mukaan mennyt illalla 10. huhtikuuta 1995 tämän kanssa Zum Vollmond -ravintolaan ja tavannut kaksi tämän ystävää, joiden kanssa illanviettoa oli jatkettu myös läheisessä asunnossa. Ystävä näki Engelbrechtin viimeksi 11. huhtikuuta 1995 aamuyöllä klo 2.30 tämän jäädessä Stiglmaierplatzin metroasemalle. Ystävänsä mukaan Engelbrecht oli kokenut joutuneensa tarkkailun kohteeksi ja yrittänyt soittaa siskolleen. Sisko ei ollut Engelbrechtin perheen mukaan saanut puhelua katoamisyönä. Perhe on julkisesti epäillyt ystävän kertomusta yön kulusta. Poliisi on kuitenkin pitänyt ystävän kertomusta uskottavana.
Läheltä Kipfenbergiä löydettiin kesällä 2020 reisiluu, jonka DNA-tutkimus vahvisti Engelbrechtille kuuluneeksi. Löytöpaikka sijaitsi 1,5 kilometrin päässä moottoritiestä. Luuta pidettiin mahdollisesti eläimen paikalle tuomana. Luurangon muita osia löydettiin monien etsintöjen jälkeen metsäalueen maastossa sijainneesta kolosta maaliskuun 2022 lopussa. Jäänteet oli kätketty jätesäkkeihin ja suojapeitteisiin, joita analyysin perusteella oli käytetty rakennus- ja kunnostustöissä. Paikalta löydettiin myös peitto. Löytöjen jälkeen Kipfenbergissä tehtiin DNA-tutkimuksia ja kuulusteluja. Poliisi uskoo Engelbrechtin joutuneen seksuaalisen väkivallan uhriksi ja tekijällä olleen yhteyden löytöalueelle.
Pitkäkatu 1 (Jyväskylä)

Pitkäkatu 1 on kolmen rakennuksen muodostama historiallinen kiinteistökokonaisuus Jyväskylässä, yliopiston Seminaarinmäen kampusalueen ja Hippoksen kaupunginosan välissä. Alueella on pitkä ja monivaiheinen käyttöhistoria, ja se edustaa eri aikakausien sairaala- ja sosiaalilaitosarkkitehtuuria sekä kulttuurihistoriallisesti merkittävää rakennusperintöä.
Historia.
Rakennukset valmistuivat alun perin vuosina 1902–1903 vaivaistalon käyttöön. Pitkäkatu 1 B, jota kutsutaan Keskitaloksi, toimi vaivaistalon päärakennuksena. Sen viereinen rakennus, Perätaloksi kutsuttu Pitkäkatu 1 C, sisälsi vaivaistalon mielisairaalaosaston. Rakennukset suunnittelivat arkkitehti Hjalmar Åberg, seminaarin lehtori, arkkitehti Yrjö Blomstedt sekä vaivaishoidon tarkastajana toiminut insinööri G.A. Helsingius. Ne edustavat 1900-luvun alun tyypillistä puurakentamista.
Vuonna 1917 Perätaloon lisättiin poikkipäädyt seminaarin lehtori Toivo Salervon suunnitelmien mukaan. Myöhemmin 1950-luvulla rakennukseen tehtiin kivirakenteinen, rapattu laajennusosa arkkitehti Olavi Kivimaan suunnittelemana.
Pitkäkatu 1 A rakennettiin vuonna 1929 kunnalliskodin sairasosastoksi. Rakennus on arkkitehti Kerttu Tammisen suunnittelema, ja se edustaa pelkistettyä 1920-luvun klassismia.
Vuosina 1903–1996 rakennuksissa toimivat vaivaistalo, kunnalliskoti, Harjun sairaala ja vanhainkoti. Jyväskylän yliopisto käytti rakennuksia vuosina 1994–2014. Tänä aikana niissä sijaitsi muun muassa opettajankoulutuslaitos, erityispedagogiikan ja viestintätieteiden laitokset, yliopiston viestintäpalvelut sekä Ylioppilaiden terveydenhoitosäätiön (YTHS) tiloja.
Kaavamuutos ja tulevaisuus.
Jyväskylän kaupunginvaltuusto hyväksyi joulukuussa 2024 asemakaavan, joka mahdollistaa opiskelija-asuntojen rakentamisen Seminaarinmäelle. Asemakaava sallii muun muassa Pitkäkadun alueelle 17 000 kerrosneliömetrin lisärakentamisen. Tämä voi tulevaisuudessa tarkoittaa esimerkiksi uusien opiskelija-asuntojen ja opetustilojen rakentamista.
Uuden kaavan myötä Pitkäkatu 1 C:n -rakennuksen purkaminen on sallittu, ja sen tilalle saa rakentaa enintään nelikerroksisen uudisrakennuksen. Viereinen kerrostalo suojellaan, mutta sen yhteyteen sallitaan lisärakentamista.
Jake Ferguson

Jake Ferguson (s. 18. tammikuuta 1999 Rapid City, Wisconsin, Yhdysvallat) on yhdysvaltalainen amerikkalaisen jalkapallon pelaaja. Hänen pelipaikkansa on sisempi laitahyökkääjä. Ferguson edustaa NFL-joukkue Dallas Cowboysia. Ennen NFL-uraansa hän edusti Wisconsinin yliopiston joukkuetta. Cowboys varasi hänet neljännellä kierroksella 129. varausvuorolla . Kesäkuussa 2022 Ferguson teki sopimuksen Cowboysin kanssa. Heinäkuussa 2025 Ferguson teki Cowboysin kanssa nelivuotisen ja yhteensä 52 miljoonan dollarin arvoisen jatkosopimuksen. Hänet valittiin [[Pro Bowl]-tähdistöotteluun kaudella 2023. Ferguson on pelannut 47 NFL:n runkosarjan ottelua. Näissä otteluissa hänellä on 149 kiinniottoa, 1 429 kiinniotoilla edettyä jaardia ja seitsemän kiinniotoilla tehtyä touchdownia. Hän on rähmännyt pallon neljä kertaa. Ferguson on pelannut kolme NFL:n pudotuspelien ottelua. Näissä otteluissa hänellä on 11 kiinniottoa, 127 kiinniotoilla edettyä jaardia ja kolme kiinniotoilla tehtyä touchdownia. Uran tilastot päivitetty kauden 2024 jälkeen.
Lähteet.
[[Luokka:Yhdysvaltalaiset amerikkalaisen jalkapallon pelaajat]]
[[Luokka:Vuonna 1999 syntyneet]]
[[Luokka:Elävät henkilöt]]
Ulfborg

Ulfborg on taajama Holstebron kunnassa Tanskassa. Taajamassa oli 2 004 asukasta vuoden 2025 alussa.
Vemb

Vemb on taajama Holstebron kunnassa Tanskassa. Taajamassa oli 1 238 asukasta vuoden 2025 alussa.
Vinderup

Vinderup on taajama Holstebron kunnassa Tanskassa. Taajamassa oli 3 055 asukasta vuoden 2025 alussa.
Brædstrup

Brædstrup on taajama Horsensin kunnassa Tanskassa. Taajamassa oli 3 967 asukasta vuoden 2025 alussa.
Egebjerg (Horsens)

Egebjerg on taajama Horsensin kunnassa Tanskassa. Taajamassa oli 3 226 asukasta vuoden 2025 alussa.
Gedved

Gedved on taajama Horsensin kunnassa Tanskassa. Taajamassa oli 2 459 asukasta vuoden 2025 alussa.
Grædstrup

Grædstrup on taajama Horsensin kunnassa Tanskassa. Taajamassa oli 210 asukasta vuoden 2025 alussa.
Grumstrup

Grumstrup on taajama Horsensin kunnassa Tanskassa. Taajamassa oli 232 asukasta vuoden 2025 alussa.
Haldrup

Haldrup on taajama Horsensin kunnassa Tanskassa. Taajamassa oli 322 asukasta vuoden 2025 alussa.
Hatting

Hatting on taajama Horsensin kunnassa Tanskassa. Taajamassa oli 2 074 asukasta vuoden 2025 alussa.
Emma Snerle

Emma Strøm Snerle (s. 23. maaliskuuta 2001) on tanskalainen jalkapalloilija, pelipaikaltaan keskikenttäpelaaja. Hän aloitti aikuisuransa tanskalaisessa Fortuna Hjørringissä, jossa hän pelasi vuosina 2017–2022 ja voitti kahdesti Tanskan naisten jalkapalloliigan mestaruuden. Vuonna 2022 hän siirtyi englantilaiseen West Ham Unitediin ja 2024 italialaiseen Fiorentinaan. Snerle oli mukana Tanskan maajoukkueen kokoonpanossa vuoden 2025 Euroopan-mestaruuskilpailuissa.
Jukka Puoskari

Jukka Puoskari (s. 1962) on suomalainen varatuomari ja kaupunginjohtaja. Hän on toiminut Kalajoen kaupunginjohtajana vuodesta 2000 lähtien. Tätä ennen hän oli toiminut Lapuan kaupunginsihteerinä ja Puolangan kunnanjohtajana.
George Tabori

George Tabori (synt. György Tábori; 24. toukokuuta 1914 Budapest – 23. heinäkuuta 2007 Berliini) oli unkarilaissyntyinen saksankielinen kirjailija. Hän muutti juutalaisen taustansa vuoksi vuonna 1936 Lontooseen ja sai Yhdistyneen kuningaskunnan kansalaisuuden. Vuosina 1947–1971 Tabori asui pääasiassa Yhdysvalloissa, minkä jälkeen hän muutti Saksaan asuen monissa kaupungeissa, vuodesta 1999 Berliinissä, missä hän työskenteli ohjaajana Berliner Ensemblessä.
Taborin esikoisromaani, englanninkielinen "Beneath the Stone", ilmestyi vuonna 1945. Hän tuli kuitenkin tunnetuksi ennen kaikkea näytelmistään, joissa hän käsitteli holokaustia ja arvosteli toisen maailmansodan jälkeen henkiin jääneitä fasistisia ja kansallissosialistisia asenteita Euroopassa, usein huumorin keinoin. Taborin omat vanhemmat kuljetettiin Auschwitziin vuonna 1944, mutta natsit lähettivät erehdyksissään äidin takaisin kotiin. Isä sen sijaan kuoli leirillä. Taborin tunnetuimpia näytelmiä on vuoden 1987 näytelmä "Mein Kampf", jossa hän kertoo oman näkemyksensä Hitlerin radikalisoitumisesta.
Taborille myönnettiin Georg Büchnerin palkinto vuonna 1992.
Tabori oli vuosina 1954–1970 naimisissa ruotsalaisen näyttelijän Viveca Lindforsin kanssa.